ኢትዮጵያ የዓለም ንግድ ድርጅትን የምትቀላቀልበት ጊዜ እንደሚዘገይ ተገለጸ
ኢትዮጵያ በዓለም የንግድ ድርጅቱ አባልነት ከሁለት ዓመት ባነሰ ጊዜ ውስጥ ለመቀላቀል የያዘችው ዕቅድ፣ በኮሮና ወረርሽኝ ምክንያት ሊዘገይ እንደሚችል ተገለጸ።ለበርካታ ዓመታት ተቋርጦ የነበረው የአባልነት ጥያቄና ድርድር፣ በ2012 ዓ.ም. ጥር ወር ላይ ሲጀምር፣ እስከ 2014 ዓ.ም. ድረስ የዓለም ንግድ ድርጅት አባልነትን እንደምትቀላቀል በወቅቱ ተነግሮ ነበር፡፡ይሁን እንጅ የንግድና ኢንዱስትሪ ሚኒስትሩ አቶ መላኩ አለበል ለሪፖርተር እንደገለጹት ምንም እንኳ ድርድሩ የተጀመረ ቢሆንም፣ ገና ከመጀመሩ አንስቶ ዓለምን እያመሰ ያለው የኮሮና ወረርሽኝ መከሰት ድርድሩ ተጠናቆ በተያዘለት ጊዜ አባል የመሆን ጉዳይ አጠያያቂ መሆኑን ጠቁመዋል፡፡ በኢትዮጵያ በኩል አብዛኞቹ ሥራዎች የተጠናቀቁ ቢሆንም፣ ከወረርሽኙ ጋር ተያይዞ በርካታ ዓለም አቀፍ ድርጅቶች በሥራ ላይ ባለመሆናቸው፣ በዓለም ንግድ ድርጅት በኩል በተለያዩ ጊዜያት መፈረምና መታየት የነበረባቸው ሰነዶች ወቅታቸውን ጠብቀው እንዳልደረሱ ሚኒስትሩ ጠቁመዋል።የዓለም የንግድ ድርጅት ኢትዮጵያ በአባልነት እንድትገባ ያለው ፍላጎት ከፍተኛ መሆኑን ያስረዱት አቶ መላኩ፣ በወረርሽኙ ምክንያት ያልተከናወኑ ሥራዎች እንዴት  መቀጠልና መካካስ እንዳለባቸው፣ ከድርጅቱ ጋር ሥራ ከመጀመሩ በፊት በአገር ቤት በኩልም  ማለቅ ያለባቸው ሥራዎች እየተጠናቀቁ መሆናቸውን ገልጸዋል፡፡ይሁን እንጂ በኢትዮጵያ በኩል አባልነቱን ለመቀላቀል ከሚደረጉ ሥራዎች አንዱ፣ ከአገራዊ ጥቅምና ፍላጎት አንፃር በተለይም ከሸቀጦች ዓይነትና ገበያው ሙሉ በሙሉ  ወይም በከፊል ይከፈት የሚሉ ያላለቁ ተግባራት እንዳሉ አስረድቷል፡፡ ኢትዮጵያ መጀመርያ አባልነቱን ካገኘች በአንድ ጊዜ ሁሉም ነገር የማይከፈትና በሒደት እየታዩ ወደ ሥርዓቱ የሚገቡ ሸቀጦች እንደሚኖሩ የጠቆሙት ሚኒስትሩ፣  ከአባልነቱ ተጠቃሚ ለመሆን በሁሉም ዘርፎች የማምረት አቅም ጠንካራ መሆን እንደሚገባ አመላክተዋል።ሚኒስትሩ አክለውም ኢትዮጵያ አሁን ካለችበት ጠባብና አካባቢያዊ የንግድ ቀጣና ሰፋ ወዳለው የንግድ ሥርዓትና ዓለም አቀፋዊ ይዘት ወዳለው እንቅስቃሴ እያመራች በመሆኑ፣ ጠንከር ያለ ውይይትና ድርድር ማድረግ  ጥቅሟንና ኢኮኖሚያዊ መብቷን ለማስጠበቅ አስፈላጊ ነው ብለዋል።ከዚህ ጋር ተያይዞ ከ1952 ዓ.ም. ጀምሮ ለረዥም ዓመታት ሲያገለግል ለነበረው የንግድ ሕግ ተሻሽሎ በሚኒስትሮች ምክር ቤት ፀድቆ ለሕዝብ ተወካዮች ምክር ቤት የቀረበው ረቂቅ ሕግ መፅደቅ፣ ኢትዮጵያ ወደ ዓለም ንግድ ድርጅት አባልነት የምታደርገውን ጉዞ እንደሚያፋጥነው አስረድተዋል፡፡በዚህ ዓመት ይፀድቃል ተብሎ የሚጠበቀው የንግድ ሕግ አኅጉራዊና ዓለም አቀፋዊ ነባራዊ ሁኔታዎችን ከግምት ውስጥ ያስገባ በመሆኑ፣ የዓለም የንግድ ድርጅት ኢትዮጵያ እንድታስተካክል የሚያነሳቸውን ጥያቄዎች በአገር ውስጥ አሠራር ለመመለስ ያስችላል ብለዋል።ከዚህም ባለፈ አዲሱ ሕግ የኢትዮጵያን ተወዳዳሪነትና ተጠቃሚነት በሚያመጣ ደረጃ የተዘጋጀ ስለሆነ፣ በዓለም የንግድ ድርጅት አባልነት ልታገኝ የምትችለውን ኢኮኖሚያዊ ፋይዳ ያሰፋዋል ተብሏል፡፡